Patru kilometri de gropi prin pădure. Aşa arată şoseaua care a devenit brusc cea mai importantă din România. Directorii companiei de drumuri au dat indicaţii clare muncitorilor.

Mai mult, lucrările trebuie să fie gata în patru zile.

Agitaţia de pe şoseaua ascunsă în pădure ascunde veşnica problemă românească. Se face treabă pe ultima sută de metri şi în grabă. Săptămâna viitoare, pe acel drum vor trece oficiali europeni şi asiatici, iar cel mai important oaspete va fi prim-ministrul Chinei.

La Palatul Snagov va avea loc forumul cooperării Europa de Est – China, iar autoritățile nu vor să se facă de râs cu drumurile proaste.

Localnicii se miră că, după o lungă nepăsare, autorităţile s-au trezit la viaţă. Ei spun că drumul e într-o stare proastă de 5-6 ani.

Autorităţile locale recunosc că aveau în plan să repare drumul, dar nu chiar acum.

„La mine nu era prins în buget. În aveam şi eu prins în schema de reparaţii la anul”, spune Marian Petrache, preşedintele Consiliului Judeţean Ilfov.

Lucrările de reparaţie la cei aproape patru kilometri şi jumătate de drum se ridică la aproape două milioane de lei.